Дзяржаўная ўстанова адукацыі
 " Яслі-сад №9 г. Брэста»

Канспект заняткаў з дзецьмi

старэйшай групы

адукацыйная вобласць: «Дзiця i грамадства».

**Тэма:**

**"Падарожжа ў ганчарню"**

 Падрыхтавала:

 намеснік загадчыка па асноўнай дзейнасці дзяржаўнай установы адукацыі «Яслі- сад №9 г. Брэста»

 Хлыўнюк Наталля

 Уладзіміраўна

Брэст, 2021

Праграмны змест:

-фарміраваць уяўленні выхаванцаў пра беларускія народныя промыслы (ганчарства); прадметы дэкаратыўна-прыкладнога мастацтва (посуд з гліны); стравы беларускай кухні: узбагачаць уяўленні выхаванцаў пра змест і працоўны працэс па вырабу прадметаў посуду, прыладах працы і матэрыялах

-развіваць усведамленне сваей прыналежнасці да нацыянальнай культуры і спадчыны; узбагачаць слоўнікавы запас

-выхоўваць павагу да промыслаў беларускага народа, да чалавека працаўніка (цікавасць да працы ганчара)

Абсталяванне:

прадметы беларускага быту: беларускі нацыянальны касцюм, вышытыя ручнікі, гліняны посуд, стужкі, буслік Берасцейка, Дзіцячы атлас, лялькі Сцяпан-ганчар и яго жонка Ганна,гліна-сухая і сырая, планшэт.

Папярэдняя работа:

гутаркі пра Беларусь і чытанне беларускіх народных казак, развучванне беларускіх народных гульняў “Гарлачык” і “Павярніся-адзавіся”

Ход заняткаў:

Выхавальнік: Шчыра ўсіх я вас вітаю

 І здароўя ўсім жадаю

 Не стойце дзеткі ля дзвярэй

 Ды праходзьце весялей.

 Добры дзень мае любыя дзеткі

 Якія вы прыгожыя нібы ў садочку кветкі.

 І сустрэчы з вамі я вельмі рада.

Сення я прыйшла да вас не сама, а з сваім знаемым буслікам. А завуць яго Берасцейка.

А каб нам усім лепш пазнаеміцца, давайце пагуляем у гульню. Станем усе разам у кружок, я буду прагаворваць словы і называць імя, а той, чые імя прагучала, павінен павярнуцца.

 Праводзіцца гульня “Адзавіся-павярніся”

 Топ, топ, гоп

 На пагорку чабарок,

 А пагорачак круты

 Павярніся (імя) ты.

Ну вось і пазнаеміліся. А мяне завуць Наталля Уладзіміраўна.

Скажыце, дзеткі, а вы любіце хадзіць у госці.

Сення я, разам з буслікам, запрашаю вас у госці да ганчара, але спачатку хачу даведацца, ці ведаеце вы, хто такі ганчар.

 Адказы дзяцей.

Я думаю вы заўважылі якое незвычайнае ў мяне сення адзенне. Так, гэта беларускі народны ўбор. Я прапаную вам таксама сябе адзначыць вось такімі стужачкамі з беларускім арнаментам. Дзяўчынкі павяжуць сабе на галаву, а хлопчыкі падпярэжуцца паяскамі. Дапамажыце адзін аднаму. Так,, гатовы ,можам адпраўляцца ў дарогу.

 Ножкі маленькія сцяжынка крывенькая

 Мы ішлі, ішлі да Сцяпана ганчара прыйшлі.

А вось і самі гаспадары- ганчар Сцяпан і яго жонка Ганна. Яны нас даўно чакаюць. Давайце павітаемся. (Дзеці вітаюцца)

Сцяпан падрыхтаваў нам свае вырабы- вось такі посуд.

А вы ведаеце з чаго зроблены гэты посуд.

 Адказы дзяцей.

Гэты посуд зроблены з гліны рукамі Сцяпана і прызначаны для паўсядзеннага выкарыстання. Нашы продкі шырока карысталіся такім посудам для прыгатавання ежы (гаршкі), для захоўвання і транспарціроўкі (глякі, збаны, гарлачыкі, спарышы), сталовым посудам (міскі і кубкі).

Гэты посуд вырабляюць з гліны ,пры дапамозе невялічкага станка, які называецца ганчарны круг. Гліны розных гатункаў хапала ў любым куточку Беларусі. Вось і Сцяпан падрыхтаваў вам гліну , каб вы маглі памацаць яе рукамі.

 Дзеці разглядаюць гліну сухую і сырую.

Гліну выбіралі мяккую, добрую.

Злепак з гліны кідалі на ганчарны круг, хутка, хутка варочалі, разгладжваючы злепак з усіх бакоў, надавалі яму форму збана, гляка альбо міскі. Гэты выраб быў сыры і мяккі, таму яго ставілі ў спецыяльныя гарачыя печы і абпальвалі, каб ен стаў больш трывалым. А потым глазуравалі.

Буслік Берасцейка, ў сваім дзіцячым атласе, падрыхтаваў для вас матэрыял пра ганчарныя вырабы.

 ( Дзеці разглядаюць выявы ганчарных вырабау у дзіцячым атласе.)

Вось гарлачык, гэта спарыш, а вось гэта збан, кубак і міска.
А зараз будуць сапраўдныя цуды. Мы з вамі зможам паназіраць за працай ганчара.

 Ганчар сядзіць за верстаком

 І мне рукамі мяккі ком.

 Ком круціцца на дыску-

 І ком становіцца гаршком,

 Збанком ці міскай.

 ( Прагляд відэароліка.)

Гатовыя вырабы ганчары везлі на кірмаш, каб прадаць.

Таму я вам прапаную апынуцца на кірмашы, пераутварыцца ў гарлачыкі і пагуляць у гульню “ Гарлачык”. Сядайце у круг, па крузе ходзіць пакупнік і спыніўшыся каля каго-небудзь пытаецца: “Колькі каштуе гэты гарлачык.”, а мы ўсе разам адказваем :

 За гарлачык гэты-

 просім зусім крышку,

 Каб ніколі не хварэць

 Маннай кашы лыжку.

Вось і слаўна пагулялі.

Сапраўды ежа з глінянага посуду вельмі смачная і карысная. Адметным смакам выдзяляецца прасяная каша і аўсяны кісель.

Акрамя гэтых страў, беларуская кухня мае адну характэрную асаблівасць- ведаеце якую.

Шмат страў гатуюць з бульбы.

 Наша з вамі харчаванне-

 бульба на ўсе лады.

 На вячэру, на сняданне ,

 На абед яна заўжды.

 З бульбы бабка, з бульбы каша,

 З бульбы харчаванне ўсе.

 Бульба наша- сіла наша,

 Бульба нашае жыцце.

Вось і Ганна падрыхтавала нам на развітанне смачны пачастунак у гліняным гаршку.Таму што настаў час вяртацца нам з вамі ў наш дзіцячы сад.

 Буслік, буслік даўганогі,

 Пакажы дамоў дарогу,

 Топнем праваю нагой

 Топнем леваю нагой,

 І зноў праваю нагой,

 Пасля леваю нагой,

 Вось і прыйшлі мы з вамі дамой.

Скажыце дзеткі, а вам спадабалася наша з вамі падарожжа?

Дзе мы з вамі пабывалі?

Што найбольш вам спадабалася?

Што новага вы даведаліся?

Настаў час нам з вамі паглядзець, што ж у нашым гаршочку і падсілкавацца.

Давайце скажам нашым гасцям да пабачэння і да новых сустрэч.

Літаратура:

-Праграма дашкольнага выхавання

-Н.С.Старжынская “Маўленчае і лінгвістычнае развіцце дашкольніка”

-Дз.М.Дубініна, Дз.У Дубінін “Культура Беларусі ў казках і паданнях”

-Л.К.Ладуцька, С.У.Шкляр “Дзіця пазнае рукатворны свет”